Document ID: 32013R0321

REGOLAMENT TAL-KUMMISSJONI (UE) Nru 321/2013
tat-13 ta’ Marzu 2013
dwar l-ispeċifikazzjoni teknika għall-interoperabbiltà relatata mas-subsistema ta’ “vetturi ferrovjarji - vaguni tal-merkanzija” tas-sistema ferrovjarja fl-Unjoni Ewropea u li jirrevoka d-Deċiżjoni tal-Kummissjoni 2006/861/KE
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (1), u b’mod partikolari l-Artikolu 6(1), it-tieni subparagrafu tagħha,
Billi,
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi Aġenzija Ewropea tal-Ferroviji [Aġenzija Ferrovjarja Ewropea] (2) jeħtieġ li l-Aġenzija Ferrovjarja Ewropea (minn hawn ‘il quddiem, “l-Aġenzija”) tiżgura li l-ispeċifikazzjonijiet tekniċi għall-interoperabbiltà (minn hawn ‘il quddiem, “TSIs”) jiġu addattati għall-progress tekniku, ix-xejriet tas-suq u għall-ħtiġijiet soċjali u li tipproponi lill-Kummissjoni l-emendi għat-TSIs li tikkunsidra meħtieġa.
(2)
Bid-Deċiżjoni C(2010) 2576 tad-29 ta’ April 2010, il-Kummissjoni tat mandat lill-Aġenzija biex tiżviluppa u tirrevedi l-ispeċifikazzjonijiet tekniċi għall-interoperabbiltà bil-għan li testendi l-ambitu tagħhom għas-sistema ferrovjarja kollha tal-Unjoni Ewropea. Skont it-termini ta’ dak il-mandat, l-Aġenzija kienet mitluba testendi l-ambitu tal-Ispeċifikazzjoni Teknika għall-Interoperabbiltà relatata mas-subsistema ta’ “vetturi ferrovjarji - vaguni tal-merkanzija” għas-sistema ferrovjarja kollha tal-Unjoni Ewropea.
(3)
Fl-1 ta’ Frar 2012, l-Aġenzija Ferrovjarja Ewropea ssottomettiet rakkomandazzjoni dwar l-Ispeċifikazzjoni Teknika għall-Interoperabbiltà (“TSI”) riveduta fir-rigward tas-subsistema ta’ “vetturi ferrovjarji - vaguni tal-merkanzija”.
(4)
It-TSI dwar il-“vetturi ferrovjarji - vaguni tal-merkanzija” ma għandhiex timponi l-użu ta’ teknoloġiji jew soluzzjonijiet tekniċi speċifiċi għajr fejn dan ikun strettament meħtieġ għall-interoperabbiltà tas-sistema ferrovjarja tal-Unjoni Ewropea.
(5)
It-TSI dwar il-vetturi ferrovjarji li se tiġi stabbilita minn dan ir-Regolament ma tkoprix ir-rekwiżiti essenzjali kollha stipulati fl-Anness III tad-Direttiva 2008/57/KE. Skont l-Artikolu 5(6) tad-Direttiva 2008/57/KE, aspetti tekniċi li mhumiex koperti għandhom ikunu identifikati bħala punti miftuħa.
(6)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar ir-regoli tekniċi, il-proċeduri għall-valutazzjoni tal-konformità u għall-verifika li għandhom jintużaw għal każijiet speċifiċi, u dwar l-entitajiet responsabbli mit-twettiq ta’ dawn il-proċeduri
(7)
It-TSI dwar il-“vetturi ferrovjarji - vaguni tal-merkanzija” għandha tirreferi għad-Deċiżjoni tal-Kummissjoni 2010/713/UE tad-9 ta’ Novembru 2010 dwar moduli għall-proċeduri għall-valutazzjoni tal-konformità, adattezza għall-użu, u verifika tal-KE li għandhom jintużaw fl-ispeċifikazzjonijiet tekniċi għal interoperabbiltà adottati skont id-Direttiva 2008/57/KE tal-Parlament Ewropew u tal-Kunsill (3).
(8)
Skont l-Artikolu 11(5) tad-Direttiva 2008/57/KE, it-TSI dwar il-“vetturi ferrovjarji - vaguni tal-merkanzija” għandha tippermetti, għal perjodu limitat, li l-kostitwenti tal-interoperabbiltà jkunu inkorporati f’subsistemi mingħajr ċertifikazzjoni, bil-kundizzjoni li jiġu ssodisfati ċerti kundizzjonijiet.
(9)
Għalhekk, id-Deċiżjoni tal-Kummissjoni 2006/861/KE tat-28 ta’ Lulju 2006 dwar l-ispeċifikazzjoni teknika tal-interoperabbiltà marbuta mas-subsistema “vetturi ferrovjarji - vaguni tal-merkanzija” tas-sistema konvenzjonali tal-ferrovija trans-Ewropea (4) għandha tiġi rrevokata;
(10)
Il-miżuri pprovduti f’dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
L-ispeċifikazzjoni teknika għall-interoperabbiltà (TSI) relatata mas-subsistema ta’ “vetturi ferrovjarji - vaguni tal-merkanzija” tas-sistema ferrovjarja tal-Unjoni Ewropea, kif stipulata fl-Anness, hija b’dan adottata.
Artikolu 2
1. It-TSI se tkun applikabbli għas-subsistema ta’ “vetturi ferrovjarji - vaguni tal-merkanzija” kif deskritt fil-punt 2.7 tal-Anness II tad-Direttiva 2008/57/KE.
2. It-TSI se tkun applikabbli għall-vaguni tal-merkanzija li joperaw b’veloċità massima ta’ 160 km/h jew inqas u b’tagħbija massima fuq il-fusien ta’ 25 t jew inqas.
3. It-TSI se tkun applikabbli għal vaguni tal-merkanzija maħsuba biex joperaw fuq binarji ta’ wieħed jew aktar minn dawn il-qisien: 1 435 mm, 1 524 mm, 1 600 mm, u 1 668 mm. It-TSI mhux se tkun applikabbli għal vaguni tal-merkanzija li prinċipalment joperaw fuq binarji ta’ 1 520 mm u li okkażjonalment jistgħu joperaw fuq binarji ta’ 1 524 mm.
Artikolu 3
It-TSI se tkun applikabbli għall-vetturi ferrovjarji ġodda kollha, b’vaguni tal-merkanzija, tas-sistema ferrovjarja tal-Unjoni Ewropea, fejn titqies it-Taqsima 7 tal-Anness.
It-TSI stipulata fl-Anness se tkun applikabbli wkoll għall-vetturi ferrovjarji b’vaguni tal-merkanzija:
(a)
meta dawn jiġu mġedda jew aġġornati skont l-Artikolu 20 tad-Direttiva 2008/57/KE; jew
(b)
fir-rigward ta’ dispożizzjonijiet speċifiċi, bħat-traċċabbiltà tal-fusien fil-punt 4.2.3.6.4 u l-pjan ta’ manutenzjoni fil-punt 4.5.3.
L-ambitu tekniku dettaljat ta’ dan ir-Regolament huwa stipulat fil-Kapitolu 2 tal-Anness.
Artikolu 4
1. Fir-rigward tal-“punti mhux konklużi” stipulati fl-Anness A tat-TSI, il-kundizzjonijiet li għandhom ikunu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistema koperta b’din id-Deċiżjoni.
2. Fi żmien sitt xhur mid-dħul fis-seħħ ta’ dan ir-Regolament, kull Stat Membru għandu jibgħat din l-informazzjoni lill-Istati Membri l-oħra u lill-Kummissjoni, sakemm ma tkunx diġà intbagħtitilhom skont id-Deċiżjoni tal-Kummissjoni 2006/861/KE:
(a)
il-lista ta’ regoli tekniċi applikabbli msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu biex jiġu applikati dawk ir-regoli;
(c)
l-entitajiet maħtura biex iwettqu dawk il-proċeduri għall-valutazzjoni tal-konformità u għall-verifika.
Artikolu 5
1. Fir-rigward tal-każijiet speċifiċi stipulati fl-Anness 7 tat-TSI, il-kundizzjonijiet li għandhom ikunu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistemi koperti b’dan ir-Regolament.
2. Fi żmien sitt xhur mid-dħul fis-seħħ ta’ dan ir-Regolament, kull Stat Membru għandu jinnotifika lill-Istati Membri l-oħra u lill-Kummissjoni:
(a)
ir-regoli tekniċi applikabbli msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu għall-applikazzjoni tar-regoli tekniċi msemmija fil-paragrafu 1;
(c)
l-entitajiet maħtura biex iwettqu l-proċeduri għall-valutazzjoni tal-konformità u għall-verifika tal-każijiet speċifiċi msemmija fil-paragrafu 1.
Artikolu 6
1. Mingħajr preġudizzju għall-ftehimiet li diġà ġew innotifikati skont id-Deċiżjoni tal-Kummissjoni 2006/861/KE u li ma għandhomx jiġu nnotifikati għal darba oħra, l-Istati Membri għandhom jinnotifikaw lill-Kummissjoni, fi żmien sitt xhur mid-dħul fis-seħħ ta’ dan ir-Regolament, kwalunkwe ftehim nazzjonali, bilaterali, multilaterali jew internazzjonali li skontu jiġu operati vaguni tal-merkanzija, li jaqgħu fl-ambitu ta’ dan ir-Regolament.
2. L-Istati Membri għandhom minnufih jinnotifikaw lill-Kummissjoni kwalunkwe ftehim jew modifika għall-ftehimiet eżistenti li jsiru fil-futur.
Artikolu 7
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta’ dan ir-Regolament, kull Stat Membru għandu jikkomunika lill-Kummissjoni lista ta’ proġetti li jkunu qed jiġu implimentati fit-territorju tiegħu u li jkunu fi stadju ta’ żvilupp avvanzat.
Artikolu 8
1. Ċertifikat KE ta’ verifika għal subsistema li fiha kostitwenti tal-interoperabbiltà li m’għandhomx Dikjarazzjoni KE tal-konformità jew tal-idoneità għall-użu jista’ jinħareġ waqt perjodu ta’ tranżizzjoni ta’ għaxar snin mid-data tad-dħul fis-seħħ ta’ dan ir-Regolament, bil-kundizzjoni li jiġu ssodisfati d-dispożizzjonijiet stipulati fit-Taqsima 6.3 tal-Anness.
2. Il-produzzjoni jew l-aġġornament/tiġdid tas-subsistema bl-użu ta’ kostitwenti tal-interoperabbiltà mhux iċċertifikati għandha titlesta fil-perjodu ta’ tranżizzjoni stipulat fil-paragrafu 1, inkluż it-tqegħid fis-servizz.
3. Waqt il-perjodu ta’ tranżizzjoni stipulat fil-paragrafu 1:
(a)
ir-raġunijiet għan-non-ċertifikazzjoni tal-kostitwenti tal-interoperabbiltà għandhom jiġu identifikati kif xieraq fil-proċedura ta’ verifika msemmija fil-paragrafu 1;
(b)
l-awtoritajiet nazzjonali tas-sikurezza għandhom jirrappurtaw dwar l-użu ta’ kostitwenti tal-interoperabbiltà mhux iċċertifikati fil-kuntest tal-proċeduri ta’ awtorizzazzjoni fir-rapport annwali tagħhom imsemmi fl-Artikolu 18 tad-Direttiva 2004/49/KE tal-Parlament Ewropew u tal-Kunsill (5).
4. Wara perjodu ta’ tranżizzjoni ta’ sena mid-dħul fis-seħħ ta’ dan ir-Regolament, il-konstitwenti tal-interoperabbiltà prodotti ġodda, li mhumiex koperti bl-eċċezzjonijiet stipulati fit-Taqsima 6.5 tal-Anness, għandhom ikunu koperti bid-Dikjarazzjoni KE meħtieġa tal-konformità u/jew tal-idoneità għall-użu.
Artikolu 9
Id-dikjarazzjoni ta’ verifika u/jew konformità mat-tip ta’ vettura ġdida kif stabbilita skont id-Deċiżjoni 2006/861/KE għandha titqies valida sat-tmiem ta’ perjodu ta’ tranżizzjoni ta’ tliet snin mid-dħul fis-seħħ ta’ dan ir-Regolament.
Artikolu 10
1. L-Aġenzija għandha tippubblika, fuq is-sit tal-internet tagħha, il-lista ta’ blokok tal-brejks ta’ materjal kompost approvati għat-trasport internazzjonali msemmija fl-Appendiċi G.
2. L-Aġenzija għandha żżomm il-listi msemmija fil-paragrafu 1 aġġornati u tinforma lill-Kummissjoni dwar kwalunkwe tibdil li jsirilhom. Il-Kummissjoni għandha tinforma lill-Istati Membri dwar kwalunkwe tibdil li jsir lil-listi permezz tal-Kumitat stabbilit skont l-Artikolu 29 tad-Direttiva 2008/57/KE.
Artikolu 11
Id-Deċiżjoni 2006/861/KE hija revokata b’effett mill-1 ta’ Jannar 2014.
Madankollu, din tibqa’ applikabbli għall-manutenzjoni ta’proġetti awtorizzati skont dik id-Deċiżjoni u, sakemm l-applikant ma jitlobx biex japplika dan ir-Regolament, għall-proġetti ta’ subsistemi ġodda, imġedda jew aġġornati li jkunu fi stadju ta’ żvilupp avvanzat jew li jkunu s-suġġett ta’ kuntratt li jkun qed jitwettaq fid-data tal-pubblikazzjoni ta’ dan ir-Regolament.
Artikolu 12
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jibda japplika mill-1 ta’ Jannar 2014. Madankollu, qabel l-1 ta’ Jannar 2014, l-awtorizzazzjoni għat-tqegħid fis-servizz tista’ tingħata fl-applikazzjoni tat-TSI kif stipulat fl-Anness ta’ dan ir-Regolament, għajr fit-Taqsima 7.1.2 tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Marzu 2013.

Labels: 7
8
15